《中秋前一日得林评事荔堂朋鹤草堂集正气录二书狂喜从湖上戴月归得诗一首》
清代·全祖望

晞发先生恸哭馀，白云源下殉其书。应怜许剑荒亭路，谁人为我发此储。

所南先生闭枯函，尘蒙眢井亦已厌。四百年来坟土出，又复令我疑信参。

诸公之作竟沈埋，长虹不克振死灰。空令壮士中夜舞，独自苍茫赋大哀。

荔堂老子古人徒，曾向邓林追阳乌。晚年日莫尚伏枥，裂竹如意碎唾壶。

我尝求之二十年，魂祈梦祝有无间。故人出之持示我，寒芒五纬生苍烟。

喜而不寐急挑灯，明月耿耿窥疏棂。骑龙被发倘临我，一曲楚些酹青冥。

作者简介：全祖望（1705-1755），清代著名史学家、文学家，浙东学派重要代表，字绍衣，号谢山，学者称谢山先生，浙江鄞县（今鄞州区洞桥镇沙港村）人。曾主讲于浙江蕺山书院，广东端溪书院。上承清初黄宗羲经世致用之学，博通经史，在学术上推崇黄宗羲、万斯同，于南明史实广为搜罗纂述，贡献甚大，其著作极为丰富，达35部，400多卷，且大多数学术著作用力极深。其主要著作有：《鲒埼亭集》、《困学纪闻三笺》、《七校水经注》、《续甬上耆旧诗》、《经史问答》、《读易别录》、《汉书地理志稽疑》、《古今通史年表》等。